
OM FORFATTEREN

MAGNUS HELGERUD (f. 1983) er utdannet idéhistoriker fra Universitetet i Oslo. Han er forfatter og spaltist i Aftenposten Innsikt, Weekendavisen og diverse andre magasiner og har gitt ut de kritikerroste bøkene Si meg hvor du reiser (2018), Knytta til hytta (2020) og 16 dager på Lillehammer (2023). Selv om Helgerud noen ganger kler seg ut som gladiator, kan han forsikre om at han lever etter det romerske ordtaket calamus gladio fortior – pennen er mektigere enn sverdet.

OM BOKEN

Tenk at romerne laget parfyme av gladiatorsvette! Og at en skallet keiser gjorde det forbudt å se på ham ovenfra. Eller at tidenes best betalte idrettsstjerne levde for nesten to tusen år siden. Her får du hundre ting å tenke på om det gedigne riket som aldri slutter å fascinere. 

De gamle romerne jublet fra tribunene i Colosseum mens dødsdømte ble spist levende av ville dyr, de røykte såkalte «latterblader» fra Afghanistan for å ruse seg og de skrev drøye ting på do-veggene: Jeg har ligget med servitrisen! 

Magnus Helgerud har tenkt på alt dette, men også på at romerne skrev lover vi fortsatt lever etter, utførte kompliserte operasjoner og bygget kloakksystemer som fortsatt er i bruk. Og på at de vasket klærne sine i urin. 

Dette tankearbeidet har blitt til årets morsomste historietime. 

Velkommen tilbake til Romerriket!


FORORD

Julius Cæsar hadde hentesveis. Romerske menn drev med nettverksbygging mens de satt på do. Og de romerske damene dusjet seg med parfyme av gladiatorsvette. Det er sånt jeg tenker på når jeg tenker på Romerriket. Og det gjør jeg ofte. Jeg overtenker på Romerriket. Noe jeg er langt ifra alene om …

Høsten 2022 gjorde den svenske influenseren Saskia Cort en undersøkelse blant sine kvinnelige følgere på Instagram. Hun ba dem om å spørre mennene i deres liv om hva de tenkte på når de var alene og lot tankene fare. Saskia hadde akkurat begynt å date menn, og ville forstå dem bedre. Til hennes overraskelse gikk mange av svarene som følger: Jeg tenker på Romerriket. Merkelig, tenkte Saskia og hennes følgere, for de hadde jo aldri noensinne hørt disse mennene snakke om hverken keisere eller gladiatorkamper. Det var som om det fantes et hemmelig Romerriket-brorskap der ute. Så gikk det hele viralt. Damer verden over begynte å filme kjærestene, brødrene og fedrene sine mens de stilte dem ett spørsmål: Hvor ofte tenker du på Romerriket?

Veldig ofte, skulle det vise seg. En undersøkelse foretatt av analysebyrået YouGov den samme høsten slo fast at fire prosent av amerikanske menn over 18 år tenker på Romerriket hver bidige dag. Ytterligere fire prosent tenker på det «nesten hver dag». Mens 20 prosent tenker på Cæsar & co. et par ganger månedlig. Norstat kom frem til lignende tall her i Norge.

Nesten en tredjedel av voksne menn tenker altså på Romerriket flere ganger i måneden. Minst. Hva er det de tenker på? At en halv million mennesker måtte bøte med livet foran de jublende massene i Colosseum? At gladiatoren Spartacus stakk av og samlet en slavehær på 100 000 mann og herjet med de romerske legionærene i to år? Eller at ingeniørene bygget kloakksystemer under Roma som fortsatt er i bruk den dag i dag?

Noen av disse klassiske historiene får du selvsagt i denne boka, men det jeg tenker oftest på, er de kuriøse tingene. I tillegg til å drive med ingeniørkunst, og å være i stand til å utføre grå-stær-operasjoner, så valgte romerne faktisk å vaske klærne sine i urin. De brukte tiss til tannpussen også. Kanskje hadde de gode grunner til å gjøre det? Når de skulle more seg, røykte de såkalte «latterblader» fra Afghanistan, og antall utsalgssteder for sex var usannsynlig høyt.

Romerriket ble styrt av både keisere som i dag er ansett som filosofer, og av tyranner hvis navn har blitt synonymer for stormannsgalskap. I denne boka møter du for eksempel den skallede Caligula som – i tillegg til å øve på slemme grimaser foran speilet – var så hårsår at han gjorde det straffbart å stå over ham. Og vi skal hilse på keiser Marcus Aurelius – filosofen som de siste årene har begynt å selge bøker til et publikum utenfor Blindern igjen, med kjente stoiske aforismer av typen «våre liv er det tankene våre gjør det til». Lett for Marcus å si, tenker jeg da, siden han var verdens mektigste mann og konstant rusa på opium. Tenk litt på det neste gang feeden din fylles opp av stoiske fraser fra hans penn.

I denne boka møter vi også en annen stoiker, Seneca, som viste et ikke spesielt stoisk sinnelag etter å ha flyttet inn over et bråkete badeland midt i Roma by: «Jeg hater at jeg i det hele tatt har hørsel», skrev han i en rant.

Du får også møte verdenshistoriens mest nysgjerrige menneske. Plinius den eldre skrev tidenes første leksikon og var så opptatt av kunnskap at han ble båret rundt i en stol hvor enn han dro, så han kunne bruke tiden til å lese.

Men det var ikke bare tull og tøys med romerne. De var i grunnen ganske like oss. De debatterte hvorvidt seks år gamle gutter egentlig var modne nok til å starte på skolen, de fryktet hva den teknologiske fremgangen ville gjøre med samfunnet, og de skrev alt mulig rart på doveggene.

Undersøkelsen fra YouGov viste at kvinner tenker langt, langt sjeldnere på Romerriket enn hva menn gjør. Men! Dette er selvsagt ikke en bok kun for mannlige lesere. For hvordan var det å leve som kvinne i Roma for to tusen år siden? Jeg kan avsløre at støt fra elektriske rokker ble kjørt rett i navlen på damer, ikke som en seig henrettelsesmetode foran et fullsatt Colosseum, selv om romerne lett kunne funnet på å gjøre noe sånt, men for å få i gang fødsler. Skulle du være redd for å bli utsatt for en slik rokke-fødsel, kan jeg heldigvis tilby deg oppskrift på hjemmelagde romerske p-piller. Spørsmålet er om de funket. Oppskrift på antikk antirynkekrem finner du også her. Ikke det at kosmetikkhistorie kun er for kvinner: Keiser Augustus og alle de andre keiserne med ham barberte seg tross alt på leggene de også.

Velkommen tilbake til Romerriket!

OEBPS/logo2.jpg
MIX
Papic| Stttor

ansvarlig skogbruk
ESC fsce coztaes






OEBPS/logo1.jpg





OEBPS/author.jpg





OEBPS/cover.jpg
¢ ASCHEHOUG,













OEBPS/logo.jpg
o ASCHEHOUG;





